“Aholi o‘rtasida mikronutriyent yetishmasligi profilaktikasi to‘g‘risida”gi O‘zbekiston Respublikasi Qonunini amalga oshirishga doir qo‘shimcha chora-tadbirlar haqida

Aholi sog‘lig‘ini mustahkamlash, bolalar va fertil yoshidagi ayollar o‘rtasida temir moddasi taqchilligi anemiyasi darajasini pasaytirish chora-tadbirlarini amalga oshirishni davom ettirish va samaradorligini oshirish maqsadida Vazirlar Mahkamasi qaror qiladi: 
 1. Unni boyitish Milliy dasturini amalga oshirish boshlangandan buyon: 
 un tortish korxonalari laboratoriyalarini modernizatsiyalashga va zamonaviy uskunalar bilan jihozlashga hamda mikronutriyentlar xarid qilishga 8,3 mln AQSh dollaridan ortiq summada grant va budjet mablag‘lari yo‘naltirilganligi;
 har yili o‘rtacha 150 tonna mikronutriyentlar xarid qilinayotganligi, bu respublikada ishlab chiqarilayotgan 1,25 mln tonnagacha birinchi nav unni boyitish imkonini berayotganligi;
 fertil yoshidagi ayollar o‘rtasida temir moddasi taqchilligi anemiyasi bilan kasallanish darajasini 60 foizdan 32 foizgacha pasaytirishga erishilganligi ma’lumot uchun qabul qilinsin. 
 2. O‘zbekiston Respublikasi Sog‘liqni saqlash vazirligining “Sog‘liqni saqlash tizimini takomillashtirish (Salomatlik-3)” loyihasini amalga oshirish bo‘yicha Markaziy byuro huzuridagi Oziq-ovqat mahsulotlarini boyitish dasturini amalga oshirish guruhini mikronutriyentlar xarid qilish uchun jamlanayotgan mablag‘lar hajmining 5 foizidan ortiq bo‘lmagan miqdori hisobiga mablag‘ bilan ta’minlash to‘g‘risidagi taklifiga rozilik berilsin. 
 3. O‘zbekiston Respublikasi Sog‘liqni saqlash vazirligiga ishlab chiqarish zaruriyatiga ko‘ra va Oziq-ovqat mahsulotlarini boyitish dasturini amalga oshirish guruhi ta’minotiga ajratilgan mablag‘lar doirasida aholi o‘rtasida mikronutriyent yetishmasligi profilaktikasi bo‘yicha tadbirlarni amalga oshirish va ularning samaradorligini baholash uchun texnikaviy ko‘maklashish mutaxassislarini jalb etish huquqi berilsin. 
 4. “Sog‘liqni saqlash tizimini takomillashtirish (Salomatlik-3)” loyihasini amalga oshirish davrida Loyihani amalga oshirish Markaziy byurosi tomonidan chetdan olib kelinayotgan mikronutriyentlar (TIF TN kodi 2106909803 va 2829 90 800 0) bojxona to‘lovlaridan (bojxonada rasmiylashtirish yig‘imlari bundan mustasno) ozod qilinsin. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.I. Ikramov zimmasiga yuklansin.